Id-Deċiżjoni tal-Kummissjoni
ta’ l-20 ta’ Ottubru 1993
li tistabbilixxi d-dokument ta’ l-identifikazzjoni (passaport) li jakkumpanja l-equidae rreġistrati
(93/623/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 90/427/KEE tas-26 ta’ Ġunju 1990 rigward il-kondizzjonijiet żootekniċi u ġenealoġiċi li jirregolaw il-kummerċ intra-Komunitarju ta’ l-equidae [1], u partikolarment l-ewwel subparagrafu ta’ l-Artikoli 8(1) tagħha,
Billi d-dokument ta’ l-identifikazzjoni li jakkumpanja equidae rreġistrati għandu jippermetti li l-oriġini ta’ l-annimali tkun intraċċata u għandha jkollha id-dettalji kollha tan-nisel ta’ l-equidae;
Billi fis-26 ta’ Ġunju 1990 il-Kunsill adotta d-Direttiva 90/426/KEE dwar il-kondizzjonijiet tas-saħħa ta’ l-annimali li jirregolaw il-moviment u l-importazzjoni minn pajjiżi terzi ta’ equidae [2], kif l-aħħar emendata bid-Direttiva 92/36/KEE [3]; billi, bi qbil ma dik id-Direttiva, ċertifikati speċjali tas-saħħa kienu ġew imħejjija għall-importazzjoni ta’ żwiemel irreġistrati; billi ċertifikati bħal dawn jirreferu għad-dokument ta’ l-identifikazzjoni (passaport);
Billi, permezz tad-Direttiva 90/426/KEE, id-dokument ta’ l-identifikazzjoni huwa maħruġ mill-awtorità tat-tnissil jew minn xi awtorità kompetenti oħra fil-pajjiż ta’ l-oriġini ta’ l-annimal li tamministra l-istudbook jew ir-reġistru tar-razza ta’ l-annimal jew xi assoċjazzjoni internazzjonali jew organizzazzjoni oħra li tamministra ż-żwiemel għall-kompetizzjoni jew għat-tlielaq; billi d-dokument ta’ l-identifikazzjoni għandu jkun fih ċerta informazzjoni li toffri garanzija dwar l-istat tas-saħħa ta’ l-equidae;
Billi, in vista biex ikun assigurat li equidae rreġistrati jkunu identifikati u li l-informazzjoni kollha meħtieġa dwar is-saħħa tkun disponibbli, partikolarment f’dak li jirrigwarda t-tilqim u l-eżamijiet fil-laboratorju, dokument ta’ l-identifikazzjoni għandu jkun stabbilit;
Billi l-miżuri li hemm provvediment dwarhom f’din id-Deċiżjoni huma bi qbil ma’ l-opinjoni tal-Kumitat Permanenti għaż-Żootekniċi,
ADOTTAT DIN ID-DEĊIŻJONI:
Artikolu 1
Id-dokumenti ta’ l-identifikazzjoni li jakkompanjaw equidae rreġistrati għandhom ikunu konformi mad-dispożizzjonijiet ta’ l-Anness
Artikolu 2
Id-dokumenti ta’ l-identifikazzjoni kif riferuti fl-Artikolu 1:
- jistgħu jakkumpanjaw l-equidae rreġistrati li jkun twieldu qabel l-1 ta’ Jannar 1998,
- għandhom jakkumpanjaw equidae rreġistrati li jkun twieldu nhar il jew qabel l-1 ta’ Jannar 1998.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-20 ta’ Ottubru 1993.